Jurinová, Erika, poslankyňa NR SR (2017-04-06):
Ďakujem veľmi pekne. Vážený pán predsedajúci, kolegyne, kolegovia, dovoľte mi teda veľmi krátko sa ešte predsa len vyjadriť k tomu. čo sme tu túto noc počuli. Priznám sa, že prišla som tu s rôznymi indíciami, hej, ktoré som... Ani som netušila, že niektoré z nich sa ukážu ako veľmi dôležité a možno aj urobia taký konečný dosť nepríjemný dojem na celej rozprave k odvolávaniu Richtera. Od kolegov, ktorí, musím povedať, že veľmi silno, kolegov SMER-u, veľmi silno obhajovali, a tak až nevídane obhajovali svojho ministra, čo považujem za sympatické, sme sa dozvedeli, koľko dobrých vecí pán minister urobil. Len naozaj vždy je to o uhle pohľadu. Vypočítavali ste, aj on sám teda vypočítaval rôzne zmeny zákonov, vypočítaval, koľko peňazí investoval viac oproti predchádzajúcim rokom, ale zabudol sa pozrieť na všetky opatrenia, ktoré robil z pohľadu ľudí, pre ktorých ich robil. A to, opäť poviem tak ako vo svojom prvom príspevku, je asi to najdôležitejšie pre spoločnosť, pre občanov Slovenska, aby dopady zákonov boli na nich priaznivé, pre nich priaznivé, aby ľudia, ktorí potrebujú sociálnu službu, ju mohli mať k dispozícii v primeranej kvalite alebo v dobrej kvalite, aby každý jeden, kto potrebuje kompenzačnú pomôcku a má podľa parametrov na ňu nárok, ju aj dostal, aby nemusel zápasiť s úradmi a podobne. Takže možno áno, pán minister vie vypočítať množstvo zákonov, ktoré boli prijaté, ale ktoré my vnímame, že naozaj urobili veľký škrt pre mnohých občanov v tom, že nijako sa nezlepšila dostupnosť služieb, nijako sa nezlepšila kvalita služieb, nijako sa nezlepšilo, neskrátili čakacie lehoty na službu a podobne. V oblasti zamestnanosti – tú považujem za možno jedinú oblasť, kde má možno morálne právo sa pán minister pochváliť, pretože dochádzalo k pozitívnym zmenám aj dochádza, a verím tomu, že aj bude dochádzať k pozitívnym zmenám, ale len vďaka tomu, že celá ekonomika Európy napreduje. Takže nie vďaka pánovi ministrovi, ale aj napriek tomu, že máme pána ministra Richtera, sa situácia v oblasti zamestnanosti zlepšuje. Ale zlepšuje sa nie tak ako v ostatnej časti Európy. Bohužiaľ. My sme, naopak, poukazovali na najväčšiu kauzu alebo na kauzu, kvôli ktorej sa táto schôdza spustila, na kauzu Čistý deň, ktorá hovorí o tom, a za to viníme ministra, že konal nie dostatočne razantne na to, aby boli ochránené práva detí. Ľudské práva detí, adolescentov, ľudí, detí, ktorí, ktoré sú ešte závislé na tomto systéme. A, bohužiaľ, jeho konaním a naozaj veľmi čudným obhajovaním ponechania akreditácie sa to pre nás stáva úplne nepochopiteľným. A stále si kladieme otázku, že čo za tým musí byť. Financie sú málo, drogy sú málo, nevieme, čo by to mohlo byť. Ale niečo, proste čo nám, čo nás túto noc nenechalo spať, za tým musí byť. Pán minister hrá buď hru zariadenia, alebo zariadenie hrá hru pána ministra. V závere by som už iba podotkla, že kauza Čistý deň má naozaj dve roviny. Jedna je trestnoprávna, na ktorú neustále poukazovali poslanci SMER-u, druhá rovina je ľudskoprávna alebo výkonu sociálnoprávnej ochrany, na ktorú zväčša poukazujeme, celá opozícia. Tváriť, že konať minister má začať až vtedy, keď bude, budú ukončené všetky vyšetrovania, keď bude vznesené obvinenie nebodaj, dokonca budeme čakať, kým rozhodne súd, je pre ministra práce úplne nehodné. Nehodné je to! Takéto čakanie absolútne nie je na mieste. Minister má konať, keď len má náznak podozrenia, pretože tých podozrení nie je len u jednej osoby, nejde o jedno sexuálne obťažovanie, o jedno, o jednu, o jeden nejaký sexuálny delikt, ale ide o výpovede viacerých chovancov bývalých aj terajších. Pán minister, stále si myslím, že bolo by pre vás oveľa lepšie, keby ste so cťou sám odstúpili. Všetky ostatné pripomienky, ktoré sme dávali, čo sa týka oblasti sociálnych vecí alebo sociálnych politík, zopakujem iba, že sme, že boli podávané a vnímané najmä zo strany občanov, ktorým nie je poskytnutá adekvátna služba, hlavne vzhľadom k tomu, ako ste hovorili, ako sa vlastne by mala zlepšiť tá situácia. Ste päť rokov ministrom a neboli ste schopný vytvoriť systém financovania sociálnych služieb taký, aby vyhovoval celej spoločnosti. Aj to je dôvod na vaše odvolanie, pán minister. Ďakujem pekne.